ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Ιουνίου 1991 για τη χορήγηση συμπληρωματικής μεσοπρόθεσμης χρηματοδοτικής συνδρομής στην Ουγγαρία ( 91/310/ΕΟΚ )

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής ( 1 ), που υποβλήθηκε μετά από διαβούλευση με τη νομισματική επιτροπή,

τη γνώμη του Ευρωπαϊκού Κοινοβουλίου ( 2 ),

Εκτιμώντας :

ότι η Ουγγαρία επιχειρεί θεμελιώδεις πολιτικές και οικονομικές μεταρρυθμίσεις και αποφάσισε να υιοθετήσει σύστημα οικονομίας της αγοράς -

ότι οι μεταρρυθμίσεις αυτές έχουν ήδη αρχίσει να εφαρμόζονται με χρηματοδοτική στήριξη της Κοινότητας και ότι θα τονώσουν την αμοιβαία εμπιστοσύνη και θα φέρουν την Ουγγαρία πλησιέστερα προς την Κοινότητα -

ότι η Ουγγαρία και η Κοινότητα έχουν αρχίσει διαπραγματεύσεις για τη σύναψη ευρωπαϊκών συμφωνιών με τις οποίες θα θεσπίζεται σχέση σύνδεσης -

ότι, με την απόφαση 90/83/ΕΟΚ ( 3 ), το Συμβούλιο αποφάσισε να χορηγήσει στην Ουγγαρία μεσοπρόθεσμο δάνειο, ύψους 870 εκατομμυρίων Ecu κατ' ανώτατο όριο, για να επιτρέψει στη χώρα αυτή να ξεπεράσει τις δυσχέρειες που αντιμετωπίζει λόγω των διαρθρωτικών προσαρμογών της οικονομίας της -

ότι, εντούτοις, λόγω των εξελίξεων της διεθνούς κατάστασης, η Ουγγαρία, όπως και άλλες χώρες της Κεντρικής και Ανατολικής Ευρώπης, αντιμετωπίζει τώρα νέες εσωτερικές πιέσεις οι οποίες ενδέχεται να εκθέσουν σε κίνδυνο τη χρηματοοικονομική της σταθερότητα και να οδηγήσουν σε σημαντική επιδείνωση του ισοζυγίου πληρωμών της -

ότι οι ουγγρικές αρχές ζήτησαν χρηματοδοτική ενίσχυση από το Διεθνές Νομισματικό Ταμείο ( ΔΝΤ ), την ομάδα των 24 βιομηχανικών χωρών και την Κοινότητα - ότι, ακόμα και μετά την καταβολή της ενίσχυσης από το ΔΝΤ, τη Διεθνή Τράπεζα και τους μη ιδιώτες διμερείς πιστωτές, απομένει να καλυφθεί, το 1991, ποσό ύψους 360 εκατομμυρίων Ecu, προκειμένου να αποφευχθεί περαιτέρω μείωση των αποθεμάτων της Ουγγαρίας και η αυξημένη συμπίεση των εισαγωγών της, γεγονός που ενδέχεται να εκθέσει σε σοβαρό κίνδυνο την υλοποίηση των στόχων που αποτελούν τη βάση των μεταρρυθμιστικών προσπαθειών της κυβέρνησης -

ότι η Επιτροπή, υπό την ιδιότητα του συντονιστή της συνδρομής που παρέχει η ομάδα των 24, κάλεσε τις χώρες αυτές, καθώς και άλλες τρίτες χώρες, να χορηγήσουν μεσοπρόθεσμη χρηματοδοτική συνδρομή στην Ουγγαρία, για να υποστηριχθεί το ισοζύγιο πληρωμών της και να ενισχυθούν τα αποθέματά της -

ότι το θέμα των κινδύνων που συνδέονται με τις εγγυήσεις που χορηγούνται από το γενικό προϋπολογισμό των Ευρωπαϊκών Κοινοτήτων θα εξεταστεί στα πλαίσια της ανανέωσης, το 1992, της διοργανικής συμφωνίας για τη δημοσιονομική πειθαρχία και τη βελτίωση της δημοσιονομικής διαδικασίας -

ότι το δάνειο της Κοινότητας θα πρέπει να το διαχειρίζεται η Επιτροπή -

ότι, για τη θέσπιση της παρούσας απόφασης, η συνθήκη δεν προβλέπει άλλες εξουσίες, εκτός από εκείνες του άρθρου 235,

ΑΠΟΦΑΣΙΖΕΙ :

Άρθρο 1

1 . Η Κοινότητα χορηγεί στην Ουγγαρία μεσοπρόθεσμο δάνειο ύψους 180 εκατομμυρίων Ecu κατ' ανώτατο όριο σε κεφάλαιο, ανωτάτης διάρκειας επτά ετών, προκειμένου να υποστηριχθεί το ισοζύγιο πληρωμών της και να ενισχυθούν τα αποθέματά της .

2 . Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Κοινότητας, τους αναγκαίους πόρους που θα διατεθούν στην Ουγγαρία υπό μορφήν δανείου .

3 . Το δάνειο αυτό το διαχειρίζεται η Επιτροπή, σε στενή συνεννόηση με τη νομισματική επιτροπή και με τρόπο που να συμβιβάζεται με κάθε ενδεχόμενη συμφωνία που θα συναφθεί μεταξύ του ΔΝΤ και της Ουγγαρίας .

Άρθρο 2

1 . Η Επιτροπή εξουσιοδοτείται να διαπραγματευτεί με τις ουγγρικές αρχές, μετά από διαβούλευση με τη νομισματική επιτροπή, τους όρους της οικονομικής πολιτικής που θα συνοδεύσουν το δάνειο . Οι όροι αυτοί πρέπει να συμβιβάζονται με κάθε συμφωνία που αναφέρεται στο άρθρο 1 παράγραφος 3, καθώς και με τις συμφωνίες που συνάπτονται με την ομάδα των 24 .

2 . Η Επιτροπή, σε συνεργασία με τη νομισματική επιτροπή και σε πλήρη συντονισμό με την ομάδα των 24 και το ΔΝΤ, εξετάζει περιοδικά κατά πόσον η οικονομική πολιτική της Ουγγαρίας είναι σύμφωνη με τους στόχους του δανείου και κατά πόσον πληρούνται οι όροι που έχουν τεθεί για το δάνειο .

Άρθρο 3

1 . Το δάνειο αυτό τίθεται στη διάθεση της Ουγγαρίας σε δύο δόσεις . Η πρώτη δόση θα καταβληθεί μόλις συναφθεί η συμφωνία παρατεινόμενης πιστωτικής διευκόλυνσης ( Extended Arrangement ) μεταξύ της Ουγγαρίας και του ΔΝΤ, και η δεύτερη τουλάχιστον δύο τρίμηνα αργότερα υπό την επιφύλαξη του άρθρου 2 παράγραφος 2 .

2 . Τα κεφάλαια καταβάλλονται στην Εθνική Τράπεζα της Ουγγαρίας .

Άρθρο 4

1 . Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται για την Κοινότητα καμία αλλαγή στις διορίες, ούτε στην ανάληψη οιουδήποτε συναλλαγματικού κινδύνου ή κινδύνου επιτοκίου, ούτε στην ανάληψη οιουδήποτε άλλου εμπορικού κινδύνου .

2 . Η Επιτροπή λαμβάνει τα αναγκαία μέτρα ούτως ώστε, εάν το επιθυμεί η Ουγγαρία, να συμπεριλάβει στους όρους του δανείου ρήτρα πρόωρης εξόφλησης και να εξασφαλίσει την εκτέλεσή της .

3 . Κατόπιν αιτήματος της Ουγγαρίας, και εφόσον οι περιστάσεις επιτρέπουν βελτίωση του επιτοκίου των δανείων, η Επιτροπή μπορεί να προβεί στην αναχρηματοδότηση όλων ή μέρους των αρχικώς ληφθέντων δανείων ή στην αναδιάταξη των αντιστοίχων χρηματοδοτικών όρων . Οι πράξεις αναχρηματοδότησης ή αναδιάταξης διενεργούνται υπό τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των δανείων που αποτελούν το αντικείμενο των εν λόγω πράξεων ή την αύξηση του ποσού, σε τρέχουσες συναλλαγματικές ισοτιμίες, του οφειλόμενου κατά την ημερομηνία των πράξεων αυτών κεφαλαίου .

4. Όλα τα συναφή έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται στην παρούσα απόφαση επιβαρύνουν την Ουγγαρία .

5 . Η νομισματική επιτροπή ενημερώνεται για την πορεία των πράξεων που αναφέρονται στις παραγράφους 2 και 3, τουλάχιστον μία φορά το χρόνο .

Άρθρο 5

Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται σχετική αξιολόγηση όσον αφορά την εφαρμογή της παρούσας απόφασης . Λουξεμβούργο, 24 Ιουνίου 1991 . Για το Συμβούλιο

Ο Πρόεδρος

J.-C. JUNCKER

( 1 ) ΕΕ αριθ . C 97 της 13 . 4 . 1991, σ . 8 . ( 2 ) ΕΕ αριθ . C 158 της 17 . 6 . 1991 . ( 3 ) ΕΕ αριθ . L 58 της 7 . 3 . 1990, σ . 7 .